
Nr.27/412/17 septembrie 2007
RAPORT

asupra 
propunerii legislative pentru modificarea Articolului 4 din Ordonanţa de Urgenţă a Guvernului nr.71/2004 aprobată prin Legea 565 din 2004 publicată în Monitorul Oficial al României partea I nr.897 din 1/10/2004
(Plx 437/2007)
şi

proiectului de Lege pentru modificarea art.I din Ordonanţa de urgenţă a Guvernului nr.88/2006 pentru modificarea şi completarea unor acte normative prin care se acorda drepturi sociale, precum şi unele măsuri în domeniul cheltuielilor de personal
(Plx 479/2007)
1. În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată cu dezbaterea pe fond în procedură obişnuită a propunerii legislative pentru modificarea Articolului 4 din Ordonanţa de Urgenţă a Guvernului nr.71/2004 aprobată prin Legea 565 din 2004 publicată în Monitorul Oficial al României partea I nr.897 din 1/10/2004, trimisă cu adresa nr. Plx 437 din 4 iunie 2007 şi a proiectului de Lege pentru modificarea art.I din Ordonanţa de urgenţă a Guvernului nr.88/2006 pentru modificarea şi completarea unor acte normative prin care se acorda drepturi sociale, precum şi unele măsuri în domeniul cheltuielilor de personal, trimis comisiei cu adresa nr. Plx 479 din 18 iunie 2007. 
La întocmirea prezentului raport în conformitate cu prevederilor art.68 alin.(1) din Regulamentul Camerei Deputaţilor, Comisia a avut în vedere:

· avizele favorabile ale Consiliului Legislativ (nr.331/13.03.2007 şi 453/05.04.2007)

· avizul favorabil al Comisiei juridice, de disciplină şi imunităţi (nr.31/749/02.07.2007 – Plx 479)
· avizul negativ al Comisiei juridice, de disciplină şi imunităţi (nr.31/687/04.09.2007 – Plx 437)

· avizul favorabil al Comisiei pentru egalitatea de şanse pentru femei şi bărbaţi (nr.37/283 din 12.09.2007 – Plx 479)

· punctele de vedere negative ale Guvernului (nr.775/29.03.2007 şi 897/20.04.2007).

Ambele iniţiative au ca obiect de reglementare modificarea şi completarea art.4 din Ordonanţa de urgenţă a Guvernului nr.71/2004 privind acordarea unor facilităţi familiilor de pensionari, aprobată prin Legea nr.565/2004, cu modificările şi completările ulterioare, intervenţiile legislative vizând compensarea în bani a tichetelor de călătorie pe calea ferată neutilizate de către pensionari şi stabilirea cuantumului unui astfel de tichet.
Comisia propune Plenului Camerei Deputaţilor respingerea celor două proiecte din următoarele considerente:

- aplicarea prevederilor Ordonanţei de urgenţă a Guvernului nr.71/2004 prezintă unele dificultăţi şi dezavantaje în verificarea şi controlul modului de utilizare a tichetelor, respectiv al valorificării unor astfel de tichete, datorită volumului mare de informaţii şi dispersiei teritoriale. Pentru a elimina aceste neajunsuri a fost identificată o soluţie care urmează a fi concretizată într-un proiect de act normativ de modificare a ordonanţei de urgenţă menţionate. Primul pas a fost făcut prin apariţia O.U.G. nr.88/2006, care prevede compensarea în bani a tichetelor de călătorie neutilizate începând cu data de 1 ianuarie 2008, pentru a avea timpul necesar să se cuprindă în bugetul de stat consolidat sumele necesare aplicării acestor prevederi. Al doilea pas vizează finalizarea procedurii de identificare a numărului de tichete neutilizate, fără ca pensionarii să fie nevoiţi să depună aceste tichete la casele teritoriale de pensii. Astfel, se propune compensarea în bani a valorii tichetelor de călătorie nefolosite, sumele urmând a fi achitate beneficiarilor odată cu drepturile de pensie. Nivelul compensaţiei nu se va stabili arbitrar, întrucât scopul iniţial a fost acordarea de tichete de călătorie gratuite, şi nu compensarea lor în bani. Astfel, cuantumul se va calcula pe baza costului mediu al tichetelor utilizate, comunicat de Ministerul Transporturilor.
- referitor la Plx 437 - procedura de depunere a taloanelor neutilizate propusă prin această iniţiativă legislativă este greoaie şi de natură a crea situaţii neplăcute pentru pensionari, având în vedere necesitatea deplasării acestora la casele teritoriale de pensii.
2. Propunerile legislative fac parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterile asupra iniţiativelor legislative, care au avut loc în şedinţa comisiei din 11 septembrie 2007 au participat, în conformitate cu prevederile art.55 din Regulamentul Camerei Deputaţilor, republicat, din partea Ministerului Muncii, Familiei şi Egalităţii de Şanse:
· D-na Denisa Pătraşcu – Secretar de Stat

· D-na Georgeta Bratu – director

· D-na Cecilia Sebe – şef serviciu.
4. La lucrările comisiei au fost prezenţi 16 deputaţi, din totalul de 18 membri ai comisiei.

Comisia a respins cu 2 voturi pentru, 5 voturi împotrivă şi 5 abţineri, propunerea legislativă pentru modificarea Articolului 4 din Ordonanţa de Urgenţă a Guvernului nr.71/2004 aprobată prin Legea 565 din 2004 publicată în Monitorul Oficial al României partea I nr.897 din 1/10/2004 (Plx.437/2007) şi cu 2 voturi pentru, 5 voturi împotrivă şi 6 abţineri proiectul de Lege pentru modificarea art.I din Ordonanţa de urgenţă a Guvernului nr.88/2006 pentru modificarea şi completarea unor acte normative prin care se acorda drepturi sociale, precum şi unele măsuri în domeniul cheltuielilor de personal (Plx.479/2007).

5. Propunerea legislativă (Plx 437/2007) a fost respinsă de Senat în şedinţa din 30.05.2007. 
    Proiectul de lege (PLx 479/2007) a fost adoptat de Senat în şedinţa din 13.06.2007.

6. Pentru ambele iniţiative legislative, Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

